b"\n_START_ARTICLE_\nCursa del Bassiero\n_START_SECTION_\nHist\xc3\xb2ria\n_START_PARAGRAPH_\nL'any 1965 un grup de joves de la Secci\xc3\xb3 d'Alta Muntanya i Escalada (SAME) de la UEC de Barcelona va iniciar un projecte ambici\xc3\xb3s: l'organitzaci\xc3\xb3 de la primera Travessa amb Esqu\xc3\xads N\xc3\xbaria-Setcases. La cita va tenir lloc el 21 de febrer de 1965. Aquell any, 24 corredors dividits en 12 equips van participar en una cursa amb una molt bona acollida. L'\xc3\xa8xit d'aquella primera edici\xc3\xb3 va servir per donar una empenta a l'entitat i per seguir organitzant la cursa any rere any fins a convertir-la en un estendard de la UEC de Barcelona._NEWLINE_L'escassetat de neu al Pirineu Oriental i la intenci\xc3\xb3 d'adaptar-se a les necessitats dels nombrosos practicants de l'esqu\xc3\xad de muntanya van provocar que l'any 1987 la Travessa fes el salt de la Vall de N\xc3\xbaria a la Vall de Gerber, als voltants del pic de Bassiero. Des d'aleshores i fins als nostres dies, la Cursa del Bassiero s'ha seguit organitzant als imponents paratges del Parc Nacional d'Aig\xc3\xbcestortes i Estany de Sant Maurici._NEWLINE_L'edici\xc3\xb3 de 2014 va servir per celebrar el 50\xc3\xa8 aniversari de la cursa. Rebatejat amb el nom de Bassiero 5014, tot un esdeveniment que va fer elevar la participaci\xc3\xb3 en xifres fins aleshores mai vistes a la cursa._NEWLINE_El cap de setmana 15 i 16 de mar\xc3\xa7 de 2014 va ser la data hist\xc3\xb2rica. Esterri d'\xc3\x80neu es va convertir en un punt neur\xc3\xa0lgic de l'esqu\xc3\xad de muntanya a casa nostra. Una sala de plens de l'Ajuntament plena a vessar va acollir la VI Jornada T\xc3\xa8cnica UEC sobre l'evoluci\xc3\xb3 de l'esqu\xc3\xad de muntanya a Catalunya, essent el tret de sortida d'un gran cap de setmana de celebraci\xc3\xb3. L'endem\xc3\xa0, 159 corredors i corredores van poder gaudir d'un tra\xc3\xa7at ambici\xc3\xb3s sota un sol radiant, acabant la jornada amb el tradicional dinar, entrega de premis i la bufada d'espelmes dels 50 anys._NEWLINE_Aquesta 50a edici\xc3\xb3 de la cursa va ser tamb\xc3\xa9 el Campionat de Catalunya d'Esqu\xc3\xad de Muntanya 2014.\n_START_SECTION_\nOrganitzaci\xc3\xb3\n_START_PARAGRAPH_\nLa Cursa del Bassiero l'organitza la Uni\xc3\xb3 Excursionista de Catalunya (UEC) de Barcelona._NEWLINE_La Uni\xc3\xb3 Excursionista de Catalunya de Barcelona \xc3\xa9s una entitat centen\xc3\xa0ria, dedicada al foment de l'activitat de muntanya en totes les seves vessants, tant esportives, culturals, com de lleure. Al llarg de l'any realitza de forma continuada tot tipus d'activitats alpin\xc3\xadstiques i culturals a partir de les diferents seccions de les que es compon l'entitat."